ועדת החינוך, התרבות והספורט, כנסת 24, פרוטוקול מספר 91, 2022-01-18 12:30

שרן השכל: צוהריים טובים לכולם.

שרן השכל: אני שמחה לפתוח את ועדת החינוך, התרבות והספורט של הכנסת.

שרן השכל: נקיים היום דיון חשוב בנושא:

שרן השכל: התאמת לוח חופשות בתי הספר לימי עבודת ההורים.

שרן השכל: כבר שנים דנים בנושא זה והוגשו אין ספור הצעות חוק על ידי חברי כנסת שונים.

שרן השכל: במשק יודעים שזהו הדבר הנכון לעשות משום שיש פה חיסכון אדיר לכלכלה הישראלית, למעסיקים, לעצמאים.

שרן השכל: יש היום לילדים 72 ימי חופש בעוד שלהורים אין את ימי החופשה הללו והם נאלצים לעבוד.

שרן השכל: אם נוכל לעשות התאמה בין ימי החופשה של הילדים הללו לימים של ההורים זה יתרום לזמן המשפחתי שלהם שבו הם יוכלו לבלות ביחד מבלי למצוא כל פעם פתרון יצירתי כמו: סבתא אחת בשבוע אחד, בשבוע אחר הסבתא השנייה או שכנה.

שרן השכל: יוצא מצב שכבר ממצים את כל השכנים בבניין ועדיין נשארו עוד שבועיים בהם לא יודעים מה לעשות עם הילדים.

שרן השכל: המטרה היא לראות איך אנחנו מייצרים את הבסיס הטוב ביותר להורים, למורים, לתלמידים ולכלכלה הישראלית.

שרן השכל: כבר שנים יודעים שהדבר הזה צריך לקרות, אבל עד היום לאף אחד לא היה אומץ להרים את הכפפה ולהתחיל לדחוף ביתר שאת כדי שהדבר הזה ייצא לפועל.

שרן השכל: בוועדה גובש מתווה, וצריך לדבר איך המתווה יהיה, כמה ולמה.

שרן השכל: זו הסיבה שקיימנו את הדיון הקודם וזו הסיבה שאנחנו מקיימים גם את הדיון היום.

שרן השכל: צר לי מאוד שגם יפה בן דוד וגם רן ארז החליטו להחרים את אותה ישיבת ועדה ולא להגיע ולא לשלוח נציגים.

שרן השכל: זה עצוב שהם מסובבים כך את הגב בדיון בנושא הזה, שאמור להיות פתוח, דיון שמקבל בתוכו את השיקולים של המורים, ונדבר על נתונים.

שרן השכל: זה מראה לי באמת סוג של חוסר נכונות, ואפילו לא סוג של הקשבה או שיח מסוים.

שרן השכל: כלומר, יש פה איזושהי נעילה בתוך עמדה ונגמר הסיפור ושאף אחד לא ידבר איתנו.

שרן השכל: הדבר הזה הוא רע.

שרן השכל: הוא רע למורים, לילדים, ובכלל לאזרחי ישראל.

שרן השכל: עצוב לי שזו ההתנהלות.

שרן השכל: עם זאת, אנחנו לא נוותר ונמשיך לקיים את הדיונים האלה ונדאג לקדם את הנושא.

שרן השכל: תמי, היועצת המשפטית של הוועדה, תציג בפנינו את המתווה, ולאחר מכן נקיים דיון.

תמי סלע: מבלי להיכנס לפרטי פרטים, למעשה, זו הצעת חוק שהוגשה על ידי יושבת-הראש וחברי כנסת מהוועדה בעקבות הדיון שהיה פה ודיונים קודמים.

תמי סלע: בגדול, הוא מדבר על מעבר לחמישה ימי לימודים כברירת מחדל.

תמי סלע: להבדיל מברירת המחדל הנוכחית של שישה ימי לימודים עם אפשרות באישור לקצר לחמישה - פה זה הפוך.

תמי סלע: מתווה של חמישה ימים עם אפשרות באישור, וגם באישור של ועדת החינוך, לעבור לשישה ימים על פי אמות מידה שוויוניות וענייניות.

תמי סלע: וכן, התייחסות לפתיחת שנת הלימודים ב-1 באוגוסט במקום ב-1 בספטמבר.

תמי סלע: כלומר, קיצור החופש הגדול ויצירת רצף של תחילת שנה.

תמי סלע: לאחר מכן, איחוד של חגי תשרי לחופשה אחת, וזה בשונה מהקיים.

תמי סלע: אחר כך יש שינויים.

תמי סלע: כמו שאמרת, אפשר לדבר על הפרטים.

תמי סלע: יש איזשהו ניסיון לקצר חלק מהחופשות.

תמי סלע: יש הרבה ימים לפני חופשת פסח, אסרו חג יורד, ל"ג בעומר, ועוד כל מיני ימים, וזאת כדי לייצר התאמות.

תמי סלע: יש פה אפשרות לעשות התאמות בתקנות שיובאו לפחות 60 יום לפני תחילת שנת הלימודים לוועדת החינוך עם איזושהי מגבלה של גריעה או הוספה מימי החופשה עד חמישה ימים, והוראה שמתייחסת לתוספת ימי חופשה גמישים לעובדי הוראה בנוסף לכל מה שקבוע בהסכמים או בדין שיינתנו להם וייקבעו בתיאום עם מנהל מוסד החינוך כדי ליצור איזשהו פיצוי או התאמה גם למורים - זה המתווה שנקבע בהצעת החוק הזו.

תמי סלע: יש פה עדיין הרבה דברים שצריך לעבוד עליהם.

תמי סלע: בין היתר, על המגזר הלא יהודי, שכרגע זה לא מתייחס אליו, המגזר החרדי ששונה מבחינת החופשות.

תמי סלע: יש כל מיני פרטים חשובים שיהיה צורך לדון בהם.

שרן השכל: תודה רבה, תמי.

שרן השכל: חבר הכנסת סימון דוידסון, בבקשה.

סימון דוידסון: אני מבין שארגון המורים וההסתדרות שברו את הכלים?

שרן השכל: הם כנראה לא מעוניינים להיות שחקן ולדון בעניין הזה.

שרן השכל: בסוף הם אמורים לייצג את המורים.

שרן השכל: הם מתנערים מהאחריות הזו.

שרן השכל: זו החלטה שלהם.

סימון דוידסון: אחד הדברים היפים בממשלה הזו זה השינויים ברגולציה ובכל כך הרבה דברים שעשינו מהיום הראשון שהיא קמה.

סימון דוידסון: יש גם דברים קשים וראינו אותם אתמול.

סימון דוידסון: אחד הדברים שמאוד קשה לי איתם, וראינו את זה גם בוועדת הקנאביס הבוקר, זה האטימות של הרבה מאוד משרדים.

סימון דוידסון: ראינו היום איך המשטרה אטומה ולא זזה ימינה ושמאלה וכל הזמן: אי-אפשר, אי-אפשר, למרות שצריך.

סימון דוידסון: גם במערכת החינוך יש כל כך הרבה דברים שאפשר לשדרג ולשפר ולצאת מהקובייה.

סימון דוידסון: בואו נחשוב איך אפשר לעשות דברים אחרת בהרבה מאוד דברים, החל מנושאים שקשורים לספורט, במיוחד בתקופת הקורונה.

סימון דוידסון: הנושא הזה הוא דבר ענק והוא מאוד מאוד חשוב למאות אלפי משפחות, להורים שעובדים וקשה להם, במיוחד כאשר הילדים קטנים.

סימון דוידסון: אני באמת מצפה מארגון המורים ומההסתדרות המורים לבוא, לשבת ולדבר, ולהגיד: זה טוב, זה פחות טוב.

סימון דוידסון: בואו נעשה איזשהו שיח.

סימון דוידסון: אי אפשר להגיד: לא, אנחנו לא מוכנים לשמוע, אנחנו החכמים ביותר בעולם, אל תגעו בנו.

סימון דוידסון: זה לא עובד כך.

שרן השכל: נכון.

סימון דוידסון: אני מקווה שיפה והאחרים שומעים אותנו.

סימון דוידסון: גם יפה וגם רן ארז הם מורים לחינוך גופני.

סימון דוידסון: הם הגיעו מעולם הספורט ועברו לפוליטיקה של החינוך.

סימון דוידסון: יש בינינו גם מהמשותף.

סימון דוידסון: הם צריכים להגיע, לשבת ולדבר, אחרת לא נצליח לעזור גם למורים.

שרן השכל: לחלוטין.

שרן השכל: אם בקואליציה הזו מסוגלים לשבת ולהגיע להסכמות ולדיונים, למרות שלפעמים הדיונים מאוד מאוד כואבים וקשים, בטח ובטח שהם צריכים להיות מסוגלים לבוא ולדבר על הדברים האלו.

שרן השכל: חבר הכנסת כסיף, בבקשה.

עופר כסיף: תודה רבה על הדיון.

עופר כסיף: אני מסכים שהדיון הוא מאוד חשוב.

עופר כסיף: ראשית, אני לא יודע מה הסיבה שנציגי הארגון והסתדרות המורים לא משתתפים.

עופר כסיף: אני מצר על כך.

עופר כסיף: מה שלפחות בעיניי לא נראה תקין בנושא פרוצדורת החוק, לא המהות, זה שהם לא היו מעורבים מלכתחילה.

עופר כסיף: אם רוצים לקדם רפורמה בתחום החינוך שנוגעת באופן כל כך קשה והדוק לתנאי העסקת המורים, מן הדין שמלכתחילה כל הניסוח וכל הקידום או אי קידום החוק ייעשה באופן הדוק עם נציגי המורים וההורים.

שרן השכל: עופר, האם החוק עלה לוועדת שרים לענייני חקיקה לדיון על מנת לקדם אותו?

שרן השכל: על מה הדיון היום?

שרן השכל: הדיון היום הוא בדיוק על זה.

שרן השכל: זה דיון מקדים על מנת לא להתקדם בחקיקה על הראש שלהם, על מנת לפתוח את הערוצים ולשמוע את התגובות.

עופר כסיף: נכון שזה עדיין לא עלה בוועדת שרים, וכן הלאה.

עופר כסיף: יש לנו פה מסמך מאוד רציני של מרכז המחקר והמידע, וכמו תמיד אני מברך אותם על העבודה הקשה והרצינית שהם עושים.

עופר כסיף: מסמך כזה היה צריך לצאת, וזה לא ביקורת על מרכז המחקר והמידע אלא עלינו, מלכתחילה תוך כדי דיון שיטתי יום יומי עם הנוגעים בדבר: ארגון ההורים, ארגוני המורים ומועצת התלמידים הארצית.

עופר כסיף: אני חושב שהיה מקום לשתף בתהליך הזה.

עופר כסיף: אני לא טוען פה, אף אחד לא הסמיך אותי, וגם לא שאלתי ואני לא יכול לדעת, אני לא יודע מדוע הם לא משתתפים פה.

עופר כסיף: אמרתי, אני מצר על כך.

עופר כסיף: אני חושב שזו טעות.

עופר כסיף: מבחינתי, אני לא מדבר בשמם, יש פה איזשהו פגם בכך שהם לא שותפו בתהליך – זה לגבי הפרוצדורה.

עופר כסיף: לגבי המהות - ברמה העקרונית, ואני מדגיש, העקרונית, ההתאמה ככל שניתן בין החופשות במשק לבין החופשות במערכת החינוך הוא רעיון טוב.

עופר כסיף: מעבר לכך שזה חייב להיעשות כמובן בדיאלוג ובהסכמה, כפי שאמרתי, של כל הגורמים הנוגעים בדבר, לרבות המורים, אני חושב שיש פה כמה דברים שהם בעייתיים גם מבחינת המהות.

עופר כסיף: למשל, לא לקחו פה מספיק בחשבון, אם בכלל, את ההשפעה על המורים שכמעט או רובם ככולם יוצאים להשתלמויות ולומדים לימודים אקדמיים כדי להתקדם גם בתוך מסגרת מערכת החינוך.

עופר כסיף: זה לא שהם מתבטלים אם הם לא עובדים יום אחד.

עופר כסיף: אני יודע שיש כאלה שטוענים את זה, אבל הטענה הזו היא חרפה.

עופר כסיף: כחלק מעבודתם השוטפת הם עוסקים בהשתלמויות ובלימודים נוספים והם צריכים את היום הנוסף הזה או יותר.

עופר כסיף: הרפורמה כפי שהיא כרגע לא נותנת לזה מענה, זה דבר לא ראוי.

עופר כסיף: אשמור לי עוד דברים לומר אחר כך, נגעתי ממש בקצה קצהו של הנושא.

שרן השכל: תודה על הדברים.

שרן השכל: חשוב לומר כמה דברים: קודם כול, זהו דיון המשך לדיון קודם שנעשה.

שרן השכל: מטרת הדיונים האלה היא לייצר הידברות ושיח פתוח על העניין הזה.

שרן השכל: אם לא היה מתקיים שיח, לא הייתי מקיימת את הדיונים האלה.

שרן השכל: היינו מגישים חקיקה, מנסים לקדם את זה, בלי עמדות, בלי להגיב, בלי כלום, ודוחפים את זה בכל הכוח.

שרן השכל: אבל זה לא נעשה כך.

שרן השכל: מטרת הדיונים כאן היא שיתוף של כולם, הבעת עמדה, קבלה, תיקונים, לקחת את מכלול השיקולים ולהבין איך ניתן לעשות את זה בצורה הטובה ביותר, אחרת יש דרכים אחרות כדי באמת לא לעשות את זה בהידברות.

שרן השכל: לדעתי, המחשבה ששני הארגונים למעשה פשוט מחרימים את אותה הידברות היא לא נכונה והיא עצובה.

שרן השכל: בסוף הם לא מייצגים את אותם ארגונים שלשמם הם נמצאים בתפקידם.

שרן השכל: עופר, חשוב לציין שהמעבר הוא מעבר לחמישה ימי לימודים בשבוע.

שרן השכל: אם מדברים על תנאי העסקה וכו', אלו דברים שגם בהם צריך לדון.

שרן השכל: מקצרים את זה ביום.

עופר כסיף: לא מקצרים ביום.

עופר כסיף: להבנתי, ותקנו אותי אם אני טועה, מדובר בכך שבתי הספר יהיו פתוחים חמישה ימים בשבוע.

עופר כסיף: יש עם זה שתי בעיות: ראשית, הרבה פעמים ימי שישי מוקדשים לתגבורים, וצריך לשמור את זה פתוח כאפשרות.

עופר כסיף: שנית, זה שבתי הספר יעבדו לכאורה חמישה ימים בשבוע, זה לא אומר שכל אחד מהמורים צריך לעבור את החמישה ימים בשבוע.

עופר כסיף: כלומר, צריך לפחות לשמור, אם לא לחזק את זה יותר, את האפשרות של המורים להקדיש לפחות יום בשבוע להשתלמויות וללימודים.

עופר כסיף: אסור שזה ייפגע.

שרן השכל: אם אלו לימודים אקדמיים אז באמת דובר כאן על כנראה לתת להם גם כן עוד יום ללימודים אקדמיים, השתלמויות.

שרן השכל: השתלמויות אפשרות לעשות גם אחר הצוהריים, גם בימי שישי.

שרן השכל: צריך לפתוח ולדבר על זה.

שרן השכל: חבר הכנסת טור פז, נמצא איתנו בזום.

שרן השכל: בבקשה.

עופר כסיף: קודם כול, מה שלומך?

משה טור פז: שלום לכם, צוהריים טובים.

משה טור פז: שלומי בסדר, אני מחלים.

משה טור פז: אני מקווה להיות איתכם כבר בשבוע הבא.

עופר כסיף: הרבה בריאות.

משה טור פז: גברתי היושבת-ראש, אני שמח מאוד להיות איתכם.

משה טור פז: אני הצטרפתי להצעת החוק כי היא מצוינת.

משה טור פז: נושא החופשות הוא לא נושא צדדי אלא נושא מהותי בשינוי מערכת החינוך.

משה טור פז: כאשר הצעת החוק המצוינת הזו תוגשם היא תשנה דברים מהותיים בדרך בה אנו נותנים חינוך לילדנו.

משה טור פז: אני רוצה להביא כאן ראיה מספר שנקרא: "מצוינים: ממה עשויה הצלחה", ולשתף אתכם במחקר שנעשה בארצות הברית שמדד סיבות לפערים חברתיים.

משה טור פז: הסוציולוג קארל אלכסנדר מאוניברסיטת ג'ון הופקינס בדק 650 תלמידים בכיתות א' במערכת החינוך הציבור, והוא בדק מה קורה להם במהלך שנותיהם ביסודי.

משה טור פז: הוא ראה כשהם התחילו את כיתה א', כמו אצלנו, היו להם פערים חברתיים מסוימים, פערים לימודיים, שבאו לידי ביטוי, למשל, בדרך שבה הם עונים למבחני קריאה וכתיבה, ובסוף כיתה ו' הפערים האלה גדלו, וזה לא מפתיע.

משה טור פז: לצערנו, זה קיים גם אצלנו.

משה טור פז: הוא בדק מתי זה קורה.

משה טור פז: הוא עשה שני מבחנים: אחד ביולי ואחד בספטמבר.

משה טור פז: תראו כמה זה רלוונטי לנו.

משה טור פז: הוא גילה שהילדים החזקים במהלך הקייצים, אחרי כיתה א', ב', ג', ד', ה', רמתם במבחן עולה ב-52 נקודות.

משה טור פז: כלומר, בקיץ ההורים של הילדים האלה אתגרו אותם בבית ושלחו אותם גם לחוגים, ולכן הרמה שלהם עלתה דרמטית כך שהם השתפרו לאורך הקייצים.

משה טור פז: לעומת זאת, הילדים מהרקע החלש והנמוך דרכו במקום.

משה טור פז: הוא הראה במחקר המאלף הזה לאורך מספר שנים זה שכשמודדים את מערכת החינוך הציבורית אז בעבודה עצמה יש תמיד נקודות לשיפור אבל כל אחד מהילדים פחות או יותר נשאר בקו שלו.

משה טור פז: הפערים גדלים בקיץ.

משה טור פז: הוא טען בצורה ברורה שחופשה של חודשיים וחצי, כמו אצלנו וגם בארצות הברית, היא המאפיין מספר אחד לפערים.

משה טור פז: אם מורידים את כמות חופשת הקיץ ונותנים אותה לא במכה כי החודשיים וחצי האלה מנתקים את הילדים, וזה פוגע במיוחד בחלשים וזה מחזיר את הילדים אחורה, אם מורידים את המשתנה הזה הילדים פחות או יותר מתקדמים באותו קו.

משה טור פז: כלומר, הוא הראה בצורה ברורה, ואציג את זה כשאהיה בוועדה כי קשה לי בזום, שחופשת הקיץ היא אחד הגורמים לפערים חברתיים בעולם.

משה טור פז: זה מחקר מתוקף.

משה טור פז: מהתרשמות לי כמנהל בית ספר, כשהיינו משתפים האחד השני בחדר המורים, היינו אומרים שבתחילת ספטמבר רואים שילדים שיש להם בית חזק וחברה חזקה שמחזקים אותם כל הזמן, חוזרים לבית הספר עם ניצוץ בעיניים מהקיץ, והילדים האחרים, שלא היתה להם תמיכה או חוגים, הסתובבו ברחובות וצברו פערים כל הקיץ.

משה טור פז: ילדים אלו חוזרים מה שנקרא הפוכים ולוקח חודש-חודשיים להחזיר אותם בכלל לתלם הלימודי.

משה טור פז: הבזבוז הזה שקורה שמעצים את הפערים החברתיים בעולם ובישראל בצורה דרמטית.

משה טור פז: לכן, הצעת החוק שלנו היא צודקת ונכונה.

משה טור פז: קודם כול, כולם יודעים שיום שישי הוא יום מבוזבז במערכת החינוך וכולם יודעים שהחופשות בישראל לא מאוזנות: חופשת קיץ אדירה ואין כמעט חופשות באמצע השנה.

משה טור פז: הצעת החוק מאזנת.

משה טור פז: ראשית, היא קובעת חמישה ימי לימודים בשבוע.

משה טור פז: יום שישי בישראל הוא לא באמת יום לימודים.

משה טור פז: שנית, היא גם מאזנת את החופשות לאורך השנה.

משה טור פז: שלישית, וזה לא פחות חשוב, היא נותנת לכל מורה חמישה ימי חופשה גמישים לאורך שנת הלימודים, וזה נקבע בהצעת החוק.

משה טור פז: זה נדבך נוסף ומצוין שבו הלכנו לקראת המורים.

משה טור פז: מורה שרוצה היום חופש במהלך שנת הלימודים לא יכול לקבל אותו משום סיבה שהיא, וכך יהיו לו חמישה ימים גמישים באישור מנהל.

משה טור פז: לכן, יש פה איזון מידתי בין צורכי המורים, צורכי התלמיד וצורכי מערכת החינוך היום.

משה טור פז: זו הצעה נכונה ואנחנו צריכים להתעקש עליה.

משה טור פז: תודה רבה.

סימון דוידסון: קינלי, אני מתגעגע אליך.

סימון דוידסון: יש לך ניסיון רב.

סימון דוידסון: עד כמה ארגון המורים והסתדרות המורים יילחמו על הנושא הזה?

סימון דוידסון: אני באמת רוצה להבין למה נלחמים.

משה טור פז: סימון, אני אומר לך בכנות.

משה טור פז: להבדיל מתחומים אחרים שבהם לא תמיד אני רואה עין בעין עם ארגוני המורים, יש לי הצעת חוק שמקשה עליהם מאוד העוסקת בנושא חוזים אישיים, אני חושב שבנושא החופשות יושבת-הראש בנתה כאן הצעה מידתית ונכונה.

משה טור פז: היא הצעה שרואה את מכלול הצדדים ולא רק צד אחד.

משה טור פז: מצד אחד, יש פה שינוי חופשת הקיץ, שהוא נושא מהותי, כשאת זה משלים חמישה ימי לימודים בשבוע ולא שישי, וזה פשוט לתקף את המצב שקורה גם כך בחלק מהמערכת, או באופן גלוי, ויש בתי ספר רבים בישראל שכבר עברו לחמישה ימים, או באופן אפור כשעושים את זה בלי ליידע.

משה טור פז: הדבר השלישי, הדאגה לגמישות המורים.

משה טור פז: זה דבר שמציק לכל המורים.

משה טור פז: מורה שרוצה לנסוע לבקר קרוב משפחה חולה שלו בחו"ל לא יכול.

סימון דוידסון: את זה אני מבין.

סימון דוידסון: מה המלחמה הגדולה של ההסתדרות והארגון?

סימון דוידסון: הרי בסוף יהיה אותו מספר ימי חופש.

שרן השכל: ההיפך, הם מקבלים יותר.

עופר כסיף: לא, לא.

עופר כסיף: אני הסברתי קודם, לא בשמם, איך לדעתי צריך לראות את זה.

משה טור פז: אני לא רוצה להיות דובר של ארגוני המורים.

משה טור פז: חלק מהזמן חלק מהשפה בישראל הפכה להיות של: דובון לא לא.

משה טור פז: קודם כול אומרים: לא, ואז ידברו.

משה טור פז: מדובר בהצעה מידתית, לא קיצונית, שקולה, מקצועית, טובה גם למורים וגם להורים, טובה למערכת החינוך בישראל, טובה לחלשים בישראל, תקפיץ קדימה את החלשים, ולכן דינה לעבור.

משה טור פז: אני מקווה מאוד שגם ארגוני המורים יראו זאת כך.

דורית חזן: אני דורית חזן, אני יושבת-ראש ארגון גננות מחנכות.

דורית חזן: אני רוצה להתייחס לזילות כשאומרים: לא קורה כלום ביום שישי.

דורית חזן: יום שישי זה היום הכי - - -

שרן השכל: אתן לך זמן.

שרן השכל: דורית, זה לא מתנהל כך.

שרן השכל: מדברים בזכות דיבור.

שרן השכל: חבר כנסת יכול להגיד הכול.

שרן השכל: הוא יכול לצדד בדבר אחר והוא יכול לבקר דבר אחר.

דורית חזן: חבר כנסת לא יכול לזלזל בעובדי הוראה, ואני מבקשת לא להגיד שלא קורה כלום ביום שישי.

שרן השכל: הוא לא זלזל בעובדי ההוראה ואני מבקשת לא להוציא דברים מהקשרם – ההיפך.

דורית חזן: כשאני שומעת באוזן שלי שמישהו אומר - - -.

דורית חזן: אני חיה את המקצוע הזה.

דורית חזן: קורים כל כך הרבה דברים ביום שישי.

שרן השכל: דורית, גם הוא חי את המקצוע הזה.

שרן השכל: יש לו ניסיון של שנים בתחום הזה.

שרן השכל: אני מבקשת לא להתפרץ ולא לדבר שלא ברשות דיבור.

שרן השכל: יינתן לך זמן נימוק ודיבור.

דורית חזן: אני מקווה שתיקחי לתשומת לב את הדברים ושלא יפגעו בעובדי הוראה.

שרן השכל: דורית, אני מבקשת.

שרן השכל: תודה.

קריאה: קינלי האחרון שיעשה את זה.

שרן השכל: זיו עומר, הנהגת ההורים, ראש צוות התאמת ימי חופשה, בבקשה.

זיו עומר: תודה רבה.

זיו עומר: אנחנו, בהנהגת ההורים, מטפלים בנושא הזה מזה תקופה ארוכה.

זיו עומר: עברנו על החוק הזה.

זיו עומר: אני חייב להודות שברמה הראשונה, לפני שנכנסים לפרטים, קודם כול עצם זה שבאים ומנערים את השמיכות במערכת החינוך כבר יש לו יתרון.

זיו עומר: מערכת החינוך לא השתנתה מאז שאני וההורים שלי היינו בבית ספר.

זיו עומר: אפשר לעשות דברים קצת אחרת.

זיו עומר: אנחנו לא הגאונים שהמציאו את העולם.

זיו עומר: ישראל היא המדינה היחידה בעולם שפועלת בדפוסים מסוימים וכולם מתעקשים שזה הדבר הכי נכון ולפעמים צריך לבחון את עצמנו ולראות מה נכון ומה לא.

זיו עומר: בהצעה יש דברים שלנו, ההורים, יהיה קל יותר לעכל, כמו קיצור החופש הגדול ורצף חופשות בחגי תשרי.

זיו עומר: זה משהו די הגיוני, ואני משער שההתנגדויות לזה יהיו בעיקר מצד התלמידים שבמקום חודשיים וחצי של בטלה יהיה להם עכשיו חודש פלוס חודש.

זיו עומר: ישנם דברים קצת יותר קשים לעיכול וזה המעבר לחמישה ימים.

זיו עומר: פה אנחנו עומדים לקראת סקר.

זיו עומר: אנחנו, בהנהגה, אמרנו שאנחנו צריכים לפנות לכלל ההורים ולראות מה הם חושבים.

זיו עומר: בדרך כלל קל לנו לייצג את דעות ההורים ולהגיד שאנחנו יודעים מה קורה בשטח, אבל יש פעמים, כמו הפעם הזו, שזה קצת קשה יותר.

זיו עומר: היינו אומרים לצאת כבר עם סקר ועצרנו את זה בגלל הקורונה.

זיו עומר: זה קצת ישפיע על דעות של הורים שנמצאים עכשיו שבוע-שבועיים עם ילדים בבית.

זיו עומר: נצטרך לחכות טיפה עם סקר כזה.

זיו עומר: שנה הבאה, כמו שאתם יודעים, כבר יצאה הוראה של השרה לעבור בעל יסודי לחמישה ימים כך שיהיה פיילוט לפני כניסה לכלל בתי הספר.

זיו עומר: כאמור, אני מעדיף לחכות לדעות ההורים בנושא מעבר לחמישה ימים, אבל במידה וזה יוחלט בסופו של דבר אז גם כאן ישנם כמה דברים בהם צריך לטפל.

זיו עומר: אני עוזב כרגע את הדברים הקטנים, אבל אני חושב שהדברים הגדולים, והמחנכים והמנהלים בעיקר בעל יסודי יודעים את זה, זה קודם כול כמות החומר לבגרות.

זיו עומר: כמות בחינות הבגרות בישראל היא גדולה יותר מרוב מדינות העולם, מה גם שזה מצומצם לשנתיים ולא ליותר מזה כפי שהיה בעבר.

זיו עומר: אנחנו עכשיו באים ואומרים: יהיה יום פחות, יהיו 24 ימי לימוד פחות בשנה לילדים, ובמסגרת אותם 24 ימים פחות אנחנו מכניסים אותו חומר לימוד, וזה מהווה לחץ גדול על הילדים.

זיו עומר: אם היה בישראל יום לימודים ארוך עם ארוחת צוהריים מזינה אז היינו אומרים: בסדר, שילמדו עד ארבע-חמש.

זיו עומר: אבל זה לא המצב.

זיו עומר: למעשה, היום אנחנו אומרים: תלמדו עד חמש-שש במגמות טכנולוגיות, תחיו על סנדוויצ'ים, לא תעשו ספורט, וכל זה מכיוון שאנחנו רוצים לעשות שינוי.

זיו עומר: אני חושב שהשינוי הזה צריך לבוא יד ביד יחד עם הפחתת חומר לימוד.

זיו עומר: בנוסף, העשרה בימי שישי.

זיו עומר: כרגע אני אומר את דעתי האישית, לא את דעת ההנהגה.

זיו עומר: אני אישית חושב שבתי הספר נותנים היום הרבה פחות ממה שהילדים זקוקים להם בחינוך למאה העשרים.

זיו עומר: העשרה מעבר היא מבורכת, ילדים צריכים אפשרות של יום בשבוע שבו הם יעשו ספורט אבל גם יעשירו את עולמם, וכל אחד מהמקום שלו.

זיו עומר: מי שרוצה להעשיר במחשבים, בישול, תיקון מכונות או בניית רובוטים – סבבה.

זיו עומר: אנחנו צריכים לתת להם אפשרות כזו.

זיו עומר: כאן אנחנו עלולים לייצר פערים נוספים מכיוון שישנן ערים שבהן זה קל והעיר תגיד: אוקיי, אין בעיה, אנחנו פותחים עכשיו חוגים לילדים ובואו ילדים ועשו אותם, אבל ישנן ערים שבהן זה פחות קל.

זיו עומר: פה המדינה צריכה להתערב, המדינה צריכה לבנות תוכנית העשרה לילדים בימי שישי.

זיו עומר: בכל מקום שבו זה מצריך סבסוד של המדינה אז שיהיה סבסוד של המדינה.

זיו עומר: אם אנחנו רוצים שיהיה פה שוויון, גם הפריפריה צריכה ליהנות מהעשרה ביום חופשי נוסף שיש להם ולא רק הערים החזקות.

זיו עומר: אחת התפיסות שלנו כהנהגת הורים זה שצריך לחזק את המורים כלכלית ומקצועית.

זיו עומר: אם אנחנו אומרים עכשיו שהמדינה חוסכת מיליארד וחצי שקל לשנה כחיסכון ישיר ועוד כמה מיליארדים כמיסוי עקיף, אז חלק מזה צריך לעבור לטובת המורים.

זיו עומר: צריכים לדאוג לזה שכדאי יהיה להיות מורה בישראל, לדאוג לזה שהמורים יידעו שיש להם פה טווח קריירה שהם יכולים להתפתח ולגדול בתוכו והם יכולים לבוא הביתה ולחיות חיים מכובדים, ולא להגיד: אני מורה בשביל הנשמה, צועקים עליי מהבוקר ועד הערב, אני לא מקבל כסף בסוף החודש.

זיו עומר: בסך הכול, חשוב שהנושא הזה מטופל.

זיו עומר: אני שמח שהוא מובא כהצעת החוק מכיוון שאם ארגוני המורים לא רוצים לדבר אז שיקבלו את זה בתור חוק וכנראה לא תהיה להם ברירה אלא להתיישר לפיו.

זיו עומר: ישנם עוד כמה תיקונים שצריכים לעשות בתוכו על מנת שהוא שוויוני והוגן לכולם.

זיו עומר: תודה רבה.

שרן השכל: תודה רבה.

שרן השכל: כמובן שנשמח לקבל את ההערות בכתב לוועדה מטעם הנהגת ההורים הארצית.

שרן השכל: סוניה פרץ, משרד החינוך, שלום וצוהריים טובים.

סוניה פרץ: צוהריים טובים.

סוניה פרץ: בעיקרון אנחנו חושבים ששינויים מהסוג הזה צריכים להיעשות בהסכמה ולהסדיר אותם גם במסגרת הסכמי שכר עם המורים, כך זה צריך להתבצע.

סוניה פרץ: באשר להצעה – רשמתי לעצמי ראשי פרקים.

סוניה פרץ: נצטרך לעשות אצלנו איזשהו שיח פנימי כדי להתייחס אליה באופן ענייני ולהיבטים השונים.

שרן השכל: האמת היא שביקשנו בדיון הקודם.

שרן השכל: אלו דברים שאמרתם בדיון הקודם.

שרן השכל: הגשנו את הנוסח על מנת שמשרד החינוך יוכל להביע עמדה.

שרן השכל: אני מבינה שאתם אומרים שהכול צריך להיעשות בהסכמה, בהידברות, הסכמי שכר, ואלו גם דברים שנאמרו.

שרן השכל: עם זאת, מבחינת חוות דעת מקצועית לעניין התאמת לוח החופשות, גם אם ברמה העקרונית יש תיקונים כאלו ואחרים שתצטרכו לקיים עליהם דיונים או התאמות מסוימות, הרעיון לפיצול החופש הגדול, להתאמת לוח החופשות לזו של ההורים, מה עמדת משרד החינוך?

סוניה פרץ: שמעתי עכשיו את העקרונות.

שרן השכל: לא העבירו אלייך את הנוסח לפני כן?

סוניה פרץ: אני לא יודעת אם הוא הועבר.

סוניה פרץ: אנחנו נצטרך לעשות בכל מקרה דיון בתוך המשרד כדי להבין את המשמעויות.

אלון טל: אני כבר כמה פעמים עשיתי שבתון בניו זילנד, ולהם יש חשיבה אחרת לגמרי מבחינת ריווח החופשות.

אלון טל: תלמידים לומדים עשרה שבועות ויש שבועיים חופש, עשרה שבועות, שבועיים חופש, ארבע שבועות סביב כריסטמס, שזה גם חופש גדול כי זה קיץ.

אלון טל: האם אי פעם עשיתם איזשהו מחקר השוואתי כדי להבין את השיטות השונות?

אלון טל: החלטה כזו צריכה להתקבל על בסיס פדגוגי מוצק ולא לפי אינטואיציות.

אלון טל: יש שיטות שונות ואנחנו כאילו תקועים במחשבה של החופש הגדול שיוצא בחודשים הכי חמים, ואני לא יודע אם זה נכון.

אלון טל: אני רוצה לדעת האם מישהו אי פעם בדק את הסוגיה הזו לעומק.

סוניה פרץ: כאמור, זו סוגיה שעולה ונמצאת כל הזמן על סדר היום.

אלון טל: שאלתי: האם יש מחקר מסודר עם השוואה ועם מדדים כמו שצריך?

סוניה פרץ: לא מחקר שבודק, אבל המענים שהמשרד נתן במהלך השנים לצמצום הפער בין ימי הלימוד לבין ימי העבודה היו בתי הספר של החגים ובתי הספר של הקיץ.

שרן השכל: זה דומה יותר לקייטנות, אלו לא אותן מסגרות חינוך.

שרן השכל: חבר הכנסת אלון טל מדבר על נושא מאוד חשוב.

שרן השכל: כלומר, הדבר הזה כבר שנים סובב סביב משרד החינוך.

שרן השכל: יש כאן החלטה של ועדת החינוך מהכנסת העשרים, בראשות חבר הכנסת עודד פורר, שקבעה, המליצה והגישה למשרד החינוך את ההמלצות אבל הן לא יושמו.

שרן השכל: חבר הכנסת אלון טל: אוקיי, אותן המלצות של ועדת החינוך לא יושמו ולא התקבלו, אבל האם כתוצאה מכך לפחות עשיתם מחקר מקיף ומשווה בין-לאומי?

שרן השכל: הרי במדינות שונות זה עובד בצורות שונות וצריך לראות מה היתרונות והחסרונות לתלמידים, להורים, למורים, ואיך הדברים נעשים ואיך נכון להתאים את זה למדינת ישראל.

שרן השכל: ברור לכולם שהמצב הנוכחי לא עובד, וזה ידוע כבר שנים.

שרן השכל: אנחנו כל פעם מגיעים לחודש אוגוסט ואנחנו שומעים ברשתות החברתיות שכל ההורים פורסים באינטרנט את צרותיהם, את התסכולים, פיטורים מעבודה, עלויות אדירות.

שרן השכל: זה חוזר וחוזר וחוזר על עצמו כל שנה, והוגשו המלצות.

שרן השכל: האם לקחתם את זה תחת הכנפיים שלכם?

שרן השכל: האם ביצעתם מחקר, שולחן עגול, כדי לבנות סוג של מתווה שנכון לתלמידי ישראל?

שרן השכל: הרי כל הידע והניסיון אצלכם.

סוניה פרץ: המתווה של המשרד היה בתי הספר של הקיץ.

שרן השכל: כלומר, להשאיר את החופשות כפי שהן ולהוסיף בתי ספר של קיץ – קייטנות.

סוניה פרץ: זה התחיל מבתי הספר של הקיץ בהוספה של שלושה שבועות לאותם גילאים שזה רלוונטי.

שרן השכל: איזה גילאים?

סוניה פרץ: נדמה לי שזה התחיל קודם כול בכיתות א'-ב', ואחר כך הוספנו, וזה היה בסמוך או קצת אחרי הוועדה של חבר הכנסת פורר, את בתי הספר של החגים.

סוניה פרץ: כלומר, הוספנו עוד מסגרת פעילות לתלמידים, ושם נכנסו גם גני הילדים, גם בחנוכה וגם בפסח, ובהתאמה גם למגזר הערבי.

שרן השכל: האם יכול להיות ששמתם פלסטר על משהו שדורש סוג של ניתוח?

שרן השכל: האם יכול להיות שהפלסטר הזה הוא סוג של השתקה של אותן תלונות ששמענו לעניין התקציבים?

שרן השכל: יכול להיות שבמדינות אחרות, כמו ניו זילנד, עשו מחקרים וגילו את היתרונות הפדגוגיים האדירים והתאימו את זה.

אלון טל: בניו זילנד זה מאוד מסודר: עשרה שבועות לומדים ושבועיים חופש.

סימון דוידסון: יש פחד מארגון המורים ומההסתדרות.

עופר כסיף: לא, לא.

עופר כסיף: אני רוצה להגיב לדבריו של ידידי חבר הכנסת דוידסון ולחזק את דברי דורית.

עופר כסיף: לא יכול להיות שהמורים יהפכו לשק חבטות, וזה מה שעושים כל הזמן.

עופר כסיף: כל פעם מטילים עליהם כאילו הם אלה שלא בסדר.

עופר כסיף: חברים, אמרתי אתמול במליאה בדיון אחר, ואני אומר גם פה: המורים ועובדי ההוראה ככלל, כמו רופאים ואחרים, הם ראש החץ של החברה שלנו.

עופר כסיף: יש לי רק מילים טובות להגיד עליהם ועל הארגונים שלהם.

עופר כסיף: לא תמיד אני מסכים איתם, לא תמיד הם מתנהלים לטעמי כפי שצריך, אבל כשאני מסתכל על התמונה הכללית הם עושים עבודה מצוינת וחשובה.

סימון דוידסון: זה לא קשור.

סימון דוידסון: זה לא נורמלי שחודשיים וחצי ילד יישב בבית.

עופר כסיף: זה מאוד קשור, ואני מתייחס למה שאמר ידידי סימון.

שרן השכל: אין שום קשר בין הדברים.

סימון דוידסון: אני מכבד.

סימון דוידסון: אשתי מורה, אני הייתי מורה.

עופר כסיף: לא קשור, אמרת דבר.

עופר כסיף: זה לא מכובד.

שרן השכל: אני רוצה להבהיר משום שהדבר הזה עלה מספר פעמים.

שרן השכל: אין לי ספק, ולא נאמרה כאן מילה אחת על המורים.

שרן השכל: אין אדם אחד פה, בוועדה הזו, - - -

עופר כסיף: בואו לא ניתמם.

שרן השכל: עופר, אני מבקשת לא להיכנס לדבריי עכשיו.

עופר כסיף: היתממות.

שרן השכל: אין אדם אחד שיושב בוועדת החינוך, אחרי אין ספור דיונים שאנחנו מקיימים כאן, שלא חושב שהרוב המוחלט של המורים עושה עבודת קודש.

שרן השכל: אנחנו מעריצים את העבודה שהם עושים, אמרנו את זה אתמול בדיון.

שרן השכל: אין ספק ואין אחד שמזלזל במורים.

שרן השכל: יש ביקורת על אותם ארגונים שמייצגים אותם, שלעיתים לא מייצגים אותם בכבוד ולא מייצגים את האינטרסים שלהם.

עופר כסיף: אני מדבר על אותו דבר.

שרן השכל: איך הם מייצגים את האינטרסים של המורים המתחילים כשהם נותנים את תוספות השכר למורים הוותיקים ומשאירים בצד את אותם מורים מתחילים?

עופר כסיף: גברתי, אני אמרתי שגם לי לפעמים יש ביקורות.

עופר כסיף: אבל יש הבדל בין ביקורת לבין השתלחות.

עופר כסיף: יש השתלחות לא פעם.

עופר כסיף: לפעמים מרומזת – זה נכון.

שרן השכל: עופר, לא נאמרה כאן מילה אחת, מילה אחת, על ידי אף חבר כנסת שהשתלחה במורים.

שרן השכל: המילים היחידות שנאמרו הן מילות ביקורת על ארגוני המורים, ובצדק.

עופר כסיף: גם לי היתה ביקורת שהם לא פה, אבל יש הבדל בין ביקורת לבין להפוך אותם לשק חבטות.

שרן השכל: אל תעוות את הדברים.

עופר כסיף: אני לא מעוות, אני מדבר בדיוק על הדברים שנשמעו.

עופר כסיף: זה מאוד מאוד עצוב לי שכך מדברים.

שרן השכל: אשמח שתשמיע כאן ציטוט ותחזור על דברים שנאמרו שהשתלחו במורים.

עופר כסיף: אני התייחסתי למה שאמר ידידי סימון כרגע.

שרן השכל: מה נאמר?

עופר כסיף: את חושבת שאני זוכר כל מילה?

עופר כסיף: אני יכול להגיד מה רוח הדברים.

שרן השכל: נו, באמת.

שרן השכל: זה לא יפה.

סימון דוידסון: אני מדבר כאיש מקצוע.

סימון דוידסון: הייתי מורה הרבה מאוד שנים בגלגול הקודם.

סימון דוידסון: אשתי מורה.

עופר כסיף: גם אני.

עופר כסיף: כולנו פה.

סימון דוידסון: אתה צריך להבין שכשמדברים על פרויקט של פעילות הקיץ של בתי הספר, ב-52% מבתי הספר במדינת ישראל אין אולמות ספורט בכלל.

סימון דוידסון: שמים את הילדים במקומות בהם אי אפשר אפילו להפעיל אותם.

סימון דוידסון: זה בייביסיטר, זה בכלל לא פעילות.

סימון דוידסון: אין בזה שום אלמנטים של שדרוג הילדים, לא בספורט ולא בדברים אחרים.

סימון דוידסון: חודשים וחצי של חופש טובים לעשירים שיכולים לשלוח את הילדים לקייטנות עשירות ולמקומות שיכולים לשדרג אותם, אבל חודשיים וחצי לא עושים כלום לילדי הפריפריה ולילדים העניים – זה מה שאמר קינלי.

סימון דוידסון: החלשים יורדים למטה והעשירים עולים למעלה.

עופר כסיף: זה לא מדויק.

עופר כסיף: בוא נעמיד דברים על דיוקם.

עופר כסיף: אני גם לא מסכים עם דבריו של קינלי מבחינה עובדתית, ואני לא מדבר כרגע על עמדות.

עופר כסיף: ההשוואה לארצות הברית היא השוואה מאוד בעייתית ואומר מדוע.

עופר כסיף: אני כבר מתנצל שאני אצטרך לצאת.

עופר כסיף: מחכים לי בלשכה לפגישה חשובה, שזה לא ייראה כאילו אני בורח מוויכוח.

עופר כסיף: שני דברים: ראשית, יש מה שנקרא בתי ספר לקיץ ובתי ספר לחגים מסובסדים.

עופר כסיף: לטעמי, הם לא מסובסדים מספיק.

עופר כסיף: צריך לסבסד אותם יותר ולהעמיק ולהרחיב אותם ושיהיה מענה הולם.

עופר כסיף: אני מסכים איתך לגמרי כאן שלא ייתכן שהשכבות המוחלשות יופקרו בחודשי הקיץ.

עופר כסיף: אבל אני לא מסכים, ועל זה דיברתי, שיהפכו את ארגוני המורים לגווניהם לשק חבטות.

עופר כסיף: גם לי יש ביקורת.

עופר כסיף: מותר וחובה להעביר ביקורת, אבל יש הבדל בין ביקורת להשתלחות.

עופר כסיף: התחושה שלי, ושיהיה ברור, אני לא מדבר עליך, סימון, היא שהרבה מאוד פעמים יש השתלחות, לאו דווקא בוועדה אלא בכלל, ומתייחסים לציבור המורים דרך ארגוניהם כאילו זה חבורה של בטלנים שלא עובדת.

עופר כסיף: אני לא אומר את זה לגבי איש פה בוועדה, אני מדבר על שיח כללי.

עופר כסיף: הדבר הזה הוא מאוד מאוד פוגע גם בילדים.

שרן השכל: בסדר, אבל אף אחד לא אמר את הדברים האלה כאן.

שרן השכל: חבל שאנחנו נגררים לדיון כזה במקום לדבר לעניין ההצעה.

עופר כסיף: צריך לעשות הכול כדי שתהיה פה הסכמה ונגיע למודוס ווינדי בין ארגוני המורים, נציגי התלמידים וארגוני המורים.

עופר כסיף: זה אפשרי, זה מה שצריך לעשות.

שרן השכל: אם הם היו מעוניינים בכך.

שרן השכל: אתה לא יכול לכפות עליהם ולהביא אותם לכנסת ישראל, בין היתר.

עופר כסיף: אני חושב שהם מעוניינים.

עופר כסיף: יש לי ביקורת שהם לא פה.

עופר כסיף: אם תרשו לי, אעשה מאמץ כדי שהם יהיו פה.

אלון טל: חבר הכנסת כסיף, סליחה.

אלון טל: אנחנו לא עוסקים פה בחלוקת ציונים לארגון זה או אחר, אנחנו עוסקים במדיניות ציבורית וביקורת.

אלון טל: חובתנו לפקח על מדיניות משרד החינוך.

אלון טל: אם יש לנו חילוקי דעות עם ועד מורים או עם ועד הורים זה או אחר, חובתנו לדבר על זה.

אלון טל: אותי מאוד מקומם שיש הפרש של פי 3 בין שכר של מורה ותיקה לעומת מורה מתחילה.

עופר כסיף: נכון, על זה אני מסכים.

אלון טל: מותר לנו להביע דעה.

עופר כסיף: אני לא אמרתי לא להביע, חלילה.

שרן השכל: זו לא השתלחות, זו ביקורת עניינית.

שרן השכל: אתה אומר שאנחנו משתלחים.

עופר כסיף: לא, לא.

עופר כסיף: בואו נדייק, עכשיו את ממש מסלפת את מה שאני אמרתי.

עופר כסיף: אני אמרתי שיש לעיתים השתלחות, לא אמרתי שזה קיים עם מי מהחברים פה, בטח לא באופן סיסטמתי.

עופר כסיף: אמרתי שיש הבדל בין ביקורת לבין השתלחות.

עופר כסיף: אני מקבל את הביקורת.

עופר כסיף: אפילו בתוכן אני מקבל את מה שאמר חבר הכנסת טל עכשיו על הפרש השכר, וכן הלאה.

עופר כסיף: יש הרבה מה לבקר.

עופר כסיף: העניין הוא לא להפוך את המורים או את ארגוניהם לשק חבטות, זה הכול.

עופר כסיף: אני מתנצל שאני צריך לצאת.

שרן השכל: תודה רבה.

שרן השכל: חבר הכנסת פרוש, בבקשה.

מאיר פרוש: לא הייתי פה בתחילת הדיון, אבל אני מנסה לחבר את זה יחד עם הצעת החוק שגברתי היושבת-ראש הגישה.

מאיר פרוש: אנחנו מדברים על התאמצת לוח חופשות.

מאיר פרוש: לאחר שקיבלתי ממך את נוסח הצעת החוק ישבתי עם העוזר שלי וניסיתי לבדוק מה יקרה עם הצעת החוק שאת מגישה שמתחילים ללמוד מה-1 באוגוסט.

מאיר פרוש: גם שלחתי לך אס אם אס.

שרן השכל: רק עכשיו ראיתי את זה.

שרן השכל: לא כל כך הבנתי מה זה.

מאיר פרוש: חבר הכנסת דוידסון שאל ואני רוצה שגם הוא ישמע.

מאיר פרוש: אם היינו הולכים לפי הצעת החוק שלך בעשר השנים האחרונות אז היה קורה כך: בתשע"ב ה-1 באוגוסט היה י"ג אב.

מאיר פרוש: כלומר, יומיים-שלושה אחרי תשעה באב.

מאיר פרוש: בתשע"ג ה-1 באוגוסט זה כ"ה אב, בתשע"ד, לפני שבע שנים, זה היה בה' אב, בתשע"ה – ט"ז אב, תשע"ו – כ"ו תמוז, תשע"ז – תשעה באב, תשע"ח – כ' אב, תשע"ט – כ"ט תמוז, תש"פ – י"א אב, תשפ"א – כ"ג אב.

מאיר פרוש: אני לא יודע מהי עמדת חברי הכנסת לגבי הצעת החוק שלך, אומר לך מה עמדתי.

מאיר פרוש: צריך לראות מה קורה עם ההתאמות לגבי המגזר החרדי.

מאיר פרוש: צריך להבין שחלק גדול מהמגזר החרדי בנוי על זה שההורים לא עובדים או לא לומדים דווקא בתקופה שאחרי תשעה באב עד ראש חודש אלול, ולפי זה בדקתי איפה נופל ה-1 באוגוסט.

מאיר פרוש: בשלושה שבועות האלה הכוללים והישיבות לא לומדים.

מאיר פרוש: אם הבעל לא לומד אז גם האישה מתאימה את החופש שלה לצורך העניין הזה ואז יוצאים עם הילדים בשלושת השבועות האלה.

מאיר פרוש: אם מדברים על התאמות אז צריך לראות מה קורה גם עם האוכלוסייה הזו שמונה חצי מיליון נפש.

שרן השכל: לכן אנחנו מביאים את זה קודם כול לדיון מוקדם.

שרן השכל: אנחנו כרגע מקיימים דיון, זה לא משהו שהוגש לוועדת שרים והוא קבוע.

שרן השכל: היה חשוב לנו להגיש את זה ולקבל הערות כדי לדון ולראות איפה צריך לעשות תיקונים, ואת זה אמרנו בתחילת הדיון.

מאיר פרוש: אם את הולכת על ה-1 באוגוסט זה פשוט קוטל את ימי החופשה של המגזר החרדי.

שרן השכל: אנחנו נשמח לשבת ולראות.

שרן השכל: אמרנו שנדרשת התאמה גם למגזר הערבי וגם למגזר הנוצרי, ואין פה שאלה שאין אותה התאמה, ולכן גם נדרש לשבת לעניין המגזר החרדי.

מאיר פרוש: אני רוצה לומר נקודה קריטית שאני מכיר ממשרד המשפטים.

מאיר פרוש: אתם אומרים שילמדו רק חמישה ימים בשבוע וזה אומר שלא ילמדו בימי שישי.

מאיר פרוש: במגזר החרדי לומדים ביום שישי.

מאיר פרוש: אם לא יכתבו שבמגזר החרדי אפשר ללמוד ביום שישי, בית משפט, מבחינתו, קורא את מה שכתוב.

תמי סלע: יש כן אפשרות built in במוסד מסוים או בסוגים של מוסדות.

שרן השכל: יש אישור.

שרן השכל: כתוב: במוסדות מסוימים יש אפשרות ללימודים באישור בימי שישי.

מאיר פרוש: השר צריך להסכים לזה.

שרן השכל: אני לא מכירה את לוח השנה ואת לוח הלימודים של בתי הספר החרדים.

מאיר פרוש: מ-1 באוגוסט זה פשוט לא מתאים.

מאיר פרוש: לגבי לימודים ביום שישי – אני צריך הסכמה מיוחדת ואני צריך להיות בקואליציה כדי שיתנו לי אישור.

מאיר פרוש: אצלנו מלכתחילה זה בנוי שאנחנו לומדים בימי שישי, איך אפשר לכתוב בחוק שלא לומדים ביום שישי?

שרן השכל: משום שהלימודים הם לימודים של חמישה ימים, כמו שקיים בכל מקום אחר בעולם.

שרן השכל: כלומר, כל המדינות האחרות מקיימות לימודים של חמישה ימים בשבוע.

מאיר פרוש: אבל עד עכשיו מדינת ישראל למדה שישה ימים בשבוע.

תמי סלע: רוצים לשנות.

מאיר פרוש: אנחנו לא יכולים לקבל שינוי כזה, ריבונו של עולם.

מאיר פרוש: זו הרי שאלה של לימוד אצלנו.

מאיר פרוש: הם לומדים ביום שישי.

קריאה: אתה ממליץ להעביר את לוח החופשות לפי לוח החופשות העברי?

מאיר פרוש: אני מוכן לשבת ולנסות ולתאם.

מאיר פרוש: השאלה היא מה גודל האפשרויות ומה רוחב המחשבה אצלך שאפשר לשנות.

שרן השכל: אנחנו צריכים להבין את האתגרים של לוח השנה מבחינת הלימודים של המגזר החרדי ולעשות שם התאמות למגזר החרדי, לעשות התאמות למגזר הערבי ולמגזר הנוצרי.

מאיר פרוש: אם את רוצה שאעשה את זה איתך אז איתך.

שרן השכל: בוודאי.

מאיר פרוש: אני אפעל לפי מה שתגידי כדי שלא ייצא מצב שאנחנו חלילה - - -

שרן השכל: מצוין.

תמי סלע: ההמלצה הזו היא לא חדשה.

תמי סלע: עוד בוועדת דברת, שבדקה את כל נושא התאמת חופשות ב-2005, זו היתה חלק מההמלצה לקצר לחמישה ימים.

תמי סלע: הנושא הזה עולה כל כמה שנים.

תמי סלע: צריך התאמות למגזרים שונים.

מאיר פרוש: אני חייב לומר לך שלא הייתי בוועדת דבר ושהייתי נגד ועדת דברת.

מאיר פרוש: מה לעשות, אני חי היום ב-2022.

תמי סלע: אני רק אומרת שזה עולה שוב ושוב, זה לא חידוש.

שרן השכל: נשב יחד עם היועצת המשפטית כדי להבין גם את האתגרים של מערכת החינוך החרדית, וכמובן שנמצא את הדרך לעשות את ההתאמות הנדרשות גם שם.

מאיר פרוש: אני הולך לוועדת החוץ והביטחון.

מאיר פרוש: אני רוצה שיישבו איתי, אל תשכחו.

שרן השכל: בסדר גמור.

שרן השכל: שירה גרוס, משרד האוצר, בבקשה.

שירה גרוס: אנחנו מברכים על העיסוק הזה, אנחנו חושבים שמאוד חשוב לא להרפות מזה ולהמשיך ולנסות לקדם את השיח בצורה שתטיב באמת עם כולם.

שירה גרוס: אני רוצה לחדד נקודה אחת.

שירה גרוס: חייבים לעשות סדר ולסדר בצורה חכמה את שעות הלימוד ואת ימי הלימוד, אבל לעמדתנו אין צורך להוסיף שעות לימוד לילדי ישראל.

שירה גרוס: לכן, צריך לשים לב שכל מודל שייבחר לא מוסיף שעות נוספות על פני השנה.

שירה גרוס: גם ביחס ל-OECD, ילדי ישראל לומדים הרבה שעות ביסודי, וזו כנראה לא הדרך היעילה והנכונה לחזק את החינוך במדינת ישראל.

שירה גרוס: אם אנחנו מוסיפים שעות לימוד אנחנו צריכים יותר מורים.

שירה גרוס: אנחנו במדינה עם הרבה ילדים.

שירה גרוס: יותר מורים זה להתפשר על איכות ההוראה, וזו נקודה שצריך לשים לב אליה בכל מודל שייבחר.

שרן השכל: תודה רבה על הדברים.

שרן השכל: יוסי מרגוניסקי, בנק ישראל, בבקשה.

יוסי מרגוניסקי: תודה רבה לך, יושבת-הראש.

יוסי מרגוניסקי: שאלת הבהרה לעו"ד סלע לגבי ההצגה שלה.

יוסי מרגוניסקי: אני מבין שהמורים יעבדו אותו מספר שעות במשך השבוע, רק מבנה השבוע לפי ההצעה ישתנה.

יוסי מרגוניסקי: לא ילמדו יותר בימי שישי.

יוסי מרגוניסקי: לכן, נדמה לי שעולה מזה שיום הלימודים מתארך.

יוסי מרגוניסקי: יש פחות ימי לימודים במשך השבוע, יש אותו מספר שעות שהמורים מלמדים, לכן בהכרח יוצא מזה שיום הלימודים חייב להתארך.

יוסי מרגוניסקי: האם הבנתי נכון?

תמי סלע: הצעת החוק היא הצעה של יושבת-ראש הוועדה ועוד חברי כנסת מהוועדה.

תמי סלע: הצעת החוק כרגע לא מתייחסת לזה באופן ישיר, אבל יכול להיות שבאמת מאחורי הדברים עומד ויש עוד כוונות.

שרן השכל: היום המורים מלמדים חמישה ימים בשבוע.

תמי סלע: נכון, ויש להם יום חופשי.

שרן השכל: יש יום חופשי שאותו הם בוחרים.

שרן השכל: אנחנו כאן בוחרים בשבילם שהיום החופשי שלהם הוא יום שישי.

שרן השכל: לכן, כעיקרון, כביכול מספר השעות לא אמור להשתנות משום שהם מלמדים כאן חמישה ימים בשבוע והם מלמדים כאן חמישה ימים בשבוע.

יוסי מרגוניסקי: אני חושב שמבחינה חשבונית, אם יש אותו מספר שעות, פחות ימים, - - -

שרן השכל: לא, אבל יש מורה מחליף.

שרן השכל: נניח, ביום שלישי או ביום רביעי מגיע מורה מחליף.

שרן השכל: המורה עצמו לא מלמד את היום הזה.

שרן השכל: אתה אומר: במקום שיום שלישי יהיה היום החופשי של המורה, היום השישי יהיה היום החופשי של המורה.

שרן השכל: הוא לא ילמד, נניח, מראשון עד חמישי.

יוסי מרגוניסקי: ועדיין מבחינה חשבונית, אני חושב שאם המורים מלמדים אותו מספר שעות, יש רק פחות ימי לימודים, יוצא מזה שיום הלימודים מתארך.

שרן השכל: אבל המורים מלמדים היום חמישה ימים בשבוע.

שרן השכל: הם הולכים ללמד שם חמישה ימים בשבוע.

יוסי מרגוניסקי: - - - שישה, ועכשיו זה מתפזר.

שרן השכל: לא, לא.

שרן השכל: אתה מדבר על השעות שהם מלמדים.

שרן השכל: הם מלמדים כאן חמישה ימים בשבוע והם מלמדים פה חמישה ימים בשבוע.

תמי סלע: הם לא מלמדים שישה ימים.

שרן השכל: אף מורה לא מלמד היום שישה ימים בשבוע ואתה לא מצמצם את זה לתוך חמישה ימים בשבוע.

שרן השכל: כאן הם מלמדים היום חמישה ימים בשבוע ובהצעה שלנו הם גם מלמדים חמישה ימים בשבוע.

יוסי מרגוניסקי: יש סטוק מסוים של שעות לימודים שהתלמידים מקבלים על-ידי אותם מורים.

יוסי מרגוניסקי: הוא מתפזר על פני שישה ימים.

יוסי מרגוניסקי: עכשיו אותן שעות מתפזרות על פני חמישה ימים: ראשון עד חמישי.

שרן השכל: אתה תצטרך לצמצם אולי בחלק מהמקצועות.

שרן השכל: זה תלוי, יצטרכו לעדכן את מערכת החינוך.

שרן השכל: כמו שנאמר לפני כן, תלמידי ישראל לומדים את מספר השעות המרבי ב-OECD, ולכן שעות הלימוד של התלמידים יצומצמו, אבל שעות ההוראה של המורים נשארות אותו דבר.

יוסי מרגוניסקי: אנחנו מסכימים שיש פה נקודה חשבונאית שחייבים ללבן כי אחרת זה לא מסתדר.

שרן השכל: אין פה שאלה שתצטרך להיות התאמה של התוכנית הפדגוגית.

שרן השכל: גם היום אומרים שיש הרבה מקצועות שהם כן או לא נדרשים.

שרן השכל: יש היום מחסור אדיר במורים.

תמי סלע: בחלק מהמגזרים.

שרן השכל: כן, בחלק מהמגזרים יש מחסור אדיר במורים וזה הולך סוף סוף לצמצם את זה.

שרן השכל: יוכלו לנשום לרגע ולאייש את כל המקומות האלה ולא למצוא מורים מחליפים ללא כל ניסיון ורקע שבאים למלא שעה או שעתיים.

שרן השכל: זה הרי מה שקורה היום.

שרן השכל: מבחינה פדגוגית הדבר הזה רק ייטיב עם התלמידים משום שהם יקבלו מורים יותר איכותיים, תוכנית לימודים רצינית ולא איזה ניסיונות לאטום שעה פה ושם.

שרן השכל: אנחנו כמובן נדון בזה בהמשך, אבל שעות ההוראה של המורים נשארות אותו דבר.

שרן השכל: ההיפך - יורד להם משעות ההוראה משום שהם מקבלים גם חמישה ימי חופשה גמישים וניתנים עוד יומיים נוספים בגלל ימי חמישי, כך שלמעשה ניתנת להם סוג של הטבה של עוד שבעה ימי חופשה לעומת מה שיש היום.

שרן השכל: זה מגיע להם.

שרן השכל: עידו ברנר, מועצת התלמידים והנוער הארצית, בבקשה.

עידו ברנר: שלום.

עידו ברנר: אני רוצה למקד אותנו למטרה שלשמה התכנסנו לדיון כאן.

עידו ברנר: אנחנו התכנסנו כדי שימי החופשה שלנו כתלמידים יהיו חופפים כמה שאפשר לימי החופשה של ההורים, כשהמטרה היא שההורים ידאגו כמה שפחות להשגחה חיצונית על הילדים שנשארים בבית.

עידו ברנר: הילדים שצריכים השגחה הם ילדים בגילאי גן עד יסודי, תלמידים בחינוך העל יסודי: חטיבות ותיכונים, לא צריכים השגחה בבית, הם יכולים להישאר בבית לבד.

עידו ברנר: אנחנו לא צריכים בייביסיטר.

עידו ברנר: אני מבין את המחקרים שהציג קודם חבר הכנסת משה קינלי טור פז.

עידו ברנר: המחקרים האלה מדברים על פערים שנוצרים אבל אנחנו שוכחים לרגע את העומס על התלמיד.

עידו ברנר: כפי שהציג זיו עומר מהנהגת המורים, אנחנו שוכחים שבמהלך השנה תלמידים נתונים בלחץ גדול מאוד.

עידו ברנר: אנחנו נתונים בתקופת מבחנים ובגרויות תקופה אחרי תקופה.

עידו ברנר: אין לנו זמן לנשום.

עידו ברנר: גם במתווה שהוצע יש לנו חודש מרוכז של חופשות החגים כשחודש מרוכז זה עוד איבוד של כשירות ללמידה, וזה לא נותן פתרון לבעיה שמוצעת כאן.

עידו ברנר: הוצג פה המתווה שקיים בניו זילנד של עשרה שבועות של לימודים ושבועיים חופש.

עידו ברנר: זה מתווה שהרבה יותר מטיב עם התלמידים.

עידו ברנר: הוא מאפשר לנו ללמוד ולקבל איזושהי אנחת רווחה, ללמוד עוד פעם ולקבל איזושהי אנחת רווחה, שמאפשרת לנו לפרוק לחצים.

עידו ברנר: בסופו של דבר, אל תשכחו שחודש אחד מתוך חודשיים של החופש הגדול, מוקדש לבגרויות.

עידו ברנר: עד סוף חודש יולי תלמידי התיכון נבחנים בבחינות הבגרות.

עידו ברנר: אנחנו חייבים חופש.

עידו ברנר: החופש, מעבר לזה שהוא קצת זמן פנוי בשבילנו, עוזר לנו לנקות את הלחצים שמצטברים במהלך השנה.

עידו ברנר: תלמידים מגיעים לסוף שנת הלימודים, לחודש יוני ויולי, עמוסים ומותשים לגמרי.

עידו ברנר: חופש במשך חודשיים נועד גם לבגרויות וגם לתנועות הנוער.

עידו ברנר: בואו לא נשכח את החינוך הבלתי פורמלי.

עידו ברנר: אנחנו מקבלים ערכים בקיץ ודברים שלא תמיד מוקנים לנו במהלך הזמן בו אנחנו נמצאים בבית הספר.

עידו ברנר: החינוך הבלתי פורמלי מקבל הרבה מקום בחופשות הגדולות, כמו פסח, ואם נקצר את ההתחלה לא נוכל להוציא טיולים וסמינרים של חינוך בלתי פורמלי.

עידו ברנר: בסופו של דבר, זה פוגע בנו, בתלמידים.

עידו ברנר: אני מציע לראות למי מגיעה ההתאמה הזו, מה הצורך בהתאמה ומי צריך את ההורים בבית.

עידו ברנר: מועצת התלמידים והנוער הארצית מייצגת את תלמידי החינוך העל יסודי.

עידו ברנר: צריך להבין שאנחנו, תלמידי החינוך העל יסודי, לא צריכים את ההורים שלנו בבית ולא צריכים בייביסיטר.

שרן השכל: עידו, תודה על הדברים.

שרן השכל: זה לא בהכרח עניין של בייביסיטר או לא בייביסיטר בחופשה.

שרן השכל: השאלה היא: איך אתה מנצל את הזמן הזה בצורה מיטבית?

עידו ברנר: הרבה פעמים אנחנו מנצלים את הזמן לתנועות ולארגוני נוער, הרבה פעמים יש תגבורים גם במהלך הקיץ.

עידו ברנר: הרבה פעמים הקיץ משמש, בין אם באמצעות מסגרת של בית ספר של החופש הגדול, להשלמת פערים לימודיים שנוצרים.

עידו ברנר: עם החופש וללא החופש נוצרים פערים לימודיים כי לא כל התלמידים קולטים באותו קצב את החומר.

עידו ברנר: החופשים האלה מאפשרים לתלמידים שנשארו קצת מאחור לקחת צעד קדימה וליישר קו.

שרן השכל: אבל לפי מחקרים, עליהם דיבר משה טור פז וגם מחקרים אחרים שהוצגו, מקומות ואנשים בעלי יכולות ומשאבים מסוגלים להשקיע בתוכניות של השלמת פערים ובחוגים, והם אכן משלימים פערים.

שרן השכל: לדברים האלה יש עלות כספית ומי שיכול להרשות לעצמו אכן משלים את הפערים.

שרן השכל: אבל ערים אחרות או משפחות אחרות, שאין להן תקציבים, לא מסוגלות להשלים את אותם פערים.

שרן השכל: כך נוצר מצב שגם ילדים בתיכונים, שלא זקוקים לבייביסיטר, מכלים את זמנם מול הטלוויזיה, האינטרנט, משחקי הווידיאו וכו'.

עידו ברנר: הפתרון הוא לא להשאיר אותנו בתוך סיר הלחץ של בית הספר כמה שאפשר ולתת לנו ללמוד עוד ועוד ועוד בשביל שלא נאבד כשירות ללמידה, הפתרון הוא למצוא מסגרת.

עידו ברנר: אמרתם שמתפנה לנו תקציב כשאנחנו עושים שינוי בהתאמה של לוח החופשות.

עידו ברנר: בואו נשקיע את הכסף הזה בדאגה לתלמידים שצריכים את זה ולא יכולים להרשות לעצמם.

שרן השכל: אבל זה רק במידה שאנחנו באמת עושים את התיקונים האלה ואכן אנחנו מצליחים לחסוך את אותם כספים.

שרן השכל: ברגע שאנחנו עושים את התיקונים ומתאימים את לוח החופשות, יש פה חיסכון אדיר למשק מבחינת המורים, משרד החינוך וכו'.

שרן השכל: את המשאבים האלה אפשר להשקיע.

שרן השכל: אנחנו מבינים שיש במצב הקיים היום המון כשלים ומגוון של נושאים ואוכלוסיות וכו'.

שרן השכל: בסופו של דבר, המתווה הזה מאפשר גם לכם, לבני הנוער, מתווה של לימודים בחמישה ימים.

שרן השכל: כלומר, חמישה ימים אתם לומדים ויומיים יש לכם זמן להתאוורר, להוריד לחצים, להשלים פערים במקרה הצורך, וכל זה במקום הלימודים האינטנסיביים האלה, שלא קיימים כמעט בשום מקום אחר בעולם, שבהם אתם לומדים שישה ימים ויש לכם יום אחד להשלים את הפער או למנוחה.

עידו ברנר: גם היום האחד הזה, וגם אם אלו יומיים, אלו יומיים שהולכים לחומר.

עידו ברנר: אני תלמיד כיתה י' ואני לומד בשבתות.

עידו ברנר: כמעט כל השבת האחרונה שלי הוקדשה להשלמת שיעורי בית שלא הספקתי לעשות.

שרן השכל: ואם יהיו לך יומיים?

עידו ברנר: אם יהיו לי יומיים אז ביום שישי אז אעזור להורים בבית, כמו רוב בני הנוער בישראל, וביום שבת אעשה אותו דבר עם החומר.

אלון טל: אני שמח לשמוע שרוב בני הנוער.

אלון טל: אדווח לבנות שלי.

שרן השכל: נראה לי שאתה באמת צריך להופיע כאן כדוגמה אישית בפני לא מעט בני נוער.

שרן השכל: תודה רבה לך, עידו ברנר.

שרן השכל: דורית חזן, יו"ר ארגון מחנכות, הסתדרות לאומית, בבקשה.

דורית חזן: תודה רבה.

דורית חזן: אני שמחה שהדיון הזה עולה כל שנה ושנה ולא פעם אחת.

דורית חזן: שאלתם: למה זה מייצר את אנטגוניזם מהצד שלנו?

דורית חזן: אני מייצגת את הגננות, ואני בטוחה שארגוני המורים חווים בדיוק אותו הדבר.

דורית חזן: יוצא מצב, בשפת העם, שכאילו העין על של האזרחים היא על חופשות המורים.

דורית חזן: נציג הנוער החמוד אמר כאן: אני לומד.

דורית חזן: מי מלמד אותו?

דורית חזן: מי מלמד את התלמידים בחופשות?

דורית חזן: המורים.

דורית חזן: מי נמצא עם הילדים בתקופת החופשות, so called?

דורית חזן: המורים והגננות.

דורית חזן: כשאנחנו פונים להורים ומבקשים מהם לקצר את לוח החופשות אז מבחינתם זה לקצר את זמן השהייה שלהם מול הילדים.

דורית חזן: אולי צריך לשנות את הטרמינולוגיה ובמקום להגיד: לקצר את לוח החופשות, נגיד: נזמן זמן שהייה לילדים בקרב משפחתם.

דורית חזן: יש מחקרים שמגלים שזה אסון שאנחנו שמים את הילדים, במיוחד בגילאי לידה עד שש, במסגרת חוץ ביתית לשעות ארוכות כל כך.

דורית חזן: זה מביא אותם להיות אזרחים אלימים בהכרח או עם השפעה של דיכאונות.

דורית חזן: במחקר קליפורניה - - -

אלון טל: אני מבקש.

אלון טל: אני גידלתי את הבנות שלי בקיבוץ.

אלון טל: הפקדנו אותם בשש וחצי בבוקר ואספנו אותן בארבע.

אלון טל: זה הרבה שעות.

אלון טל: כל אחת יצאה פנינה, קצינה קרבית, מצטיינות, ובטח ובטח לא אלימות.

דורית חזן: גם אני יצאתי פנינה, ואני בטוחה שעוד הרבה יצאו פנינות, ואני הייתי ילדת מפתח.

דורית חזן: אבל אז לא היו טלפונים ולא היו גורמים משיחי דעת.

דורית חזן: כשאימא שלי הגיעה הביתה, היא בילתה יחד איתי את שעות הפנאי שלה ולא מול המסכים.

דורית חזן: כגננת, וכמי שיוצאת עם הנכדים שלי לגן המשחקים, אני רואה את ההורים נמצאים בטלפון ולא עם הילדים.

דורית חזן: יש השפעות אחרות שנמצאות כאן ועכשיו.

דורית חזן: הקורונה באה ללמד אותנו כמה קשה לנו להיות עם הילדים.

שרן השכל: דורית, זה מתחמק מהשאלה הספציפית לעניין התאמת לוח החופשות.

דורית חזן: אנחנו מאוד היינו רוצים לעשות התאמות.

שרן השכל: מדינת ישראל, בה אנו חיים, היא אחת המדינות בעולם שבה לומדים שישה ימים במקום חמישה ימים.

שרן השכל: לא קיים דבר כזה, זו המצאה ישראלית.

שרן השכל: אנחנו רואים שהדבר הזה הוא לא נכון, אנחנו צריכים לעבור לחמישה ימים.

דורית חזן: נכון, ובדיון הקודם התקדמנו.

דורית חזן: ארגון גננות מחנכות פנה לגננות כדי לשמוע את עמדותיהן.

דורית חזן: הסקר נמצא אצלך, 736 גננות ענו על סקר.

דורית חזן: כשאני פונה לגננת ושואלת אותה: האם תרצי לשנות את לוח החופשות?

דורית חזן: היא קודם כול תגיד: לא.

דורית חזן: כששואלים אותה: מה יעזור לך לשנות את לוח החופשות?

דורית חזן: מה יגרום לך כן להגיע?

דורית חזן: הדבר הראשון שהיא מבקשת זה להקטין את מספר הילדים בגן כדי שהיא תוכל להגיע לכל ילד וילדה.

דורית חזן: הדבר השני שהיא מבקשת זה שיתנו לה יותר זמן עבודה בתשלום ושהיא לא תצטרך לעשות את כל שעות העבודה על חשבון הזמן הפרטי שלה.

דורית חזן: גם להשתלמויות.

דורית חזן: אנחנו נאלצנו להילחם בבית המשפט שמשרד החינוך ייתן לנו כסף לעשות השתלמות עזרה ראשונה.

דורית חזן: יש כל כך הרבה דברים במערכת ואי אפשר לטפל בדבר ולהוסיף שני דברים אחרים.

דורית חזן: קחו לדוגמא את החינוך המיוחד.

דורית חזן: רצינו לעשות משהו טוב ולשלב את הילדים של החינוך המיוחד.

דורית חזן: הגננות דורשות בסקר: תנו לנו כלים לדעת לטפל בילדים ולשלב אותם בחינוך המיוחד.

שרן השכל: כלומר, לעבור הכשרה.

דורית חזן: כן.

דורית חזן: בואו קודם כול נשב.

דורית חזן: באמת צר לי שארגוני המורים לא נמצאים כי חשוב לבדוק מה הבעיות והמחלות של המערכת.

דורית חזן: יש לנו מטרה משותפת להגיע לנקודה הזו, לתקן את כל זה כדי שנגיע יהיה להורים כיף לשבת עם הילדים בבית גם ביום שישי ולא יחששו לבטל את יום שישי.

דורית חזן: כגננת, והזכרתי את זה בדיון הקודם, אני מקדישה 14 יום לפחות בחופש הגדול.

דורית חזן: אני לא מקבלת את הכסף הזה מכם.

דורית חזן: לוקחים את השנה, מחלקים כמה ימים עבדתי, חוסכים מהמשכורת החודשית שלי כדי לתת לי את הימים של החופש הגדול.

דורית חזן: בחופש הגדול אני נוסעת לגן, אני נוסעת לעשות קניות לגן, אני מדברת עם ההורים.

דורית חזן: בתלוש השכר שלי חסר רכיב של הנסיעות.

דורית חזן: אני לא באמת צריכה אותו, אני רק אומרת לכם כדי שתבינו איך בנוי תלוש השכר שלנו.

דורית חזן: ארגוני המורים היו צריכים להיות כאן כדי להגיד את הדברים האלה וכדי לטפל בבעיות האלה.

דורית חזן: הגננת היא אימא, סבתא, וגם המורה היא אימא וסבתא.

דורית חזן: אנחנו יהודים, כשאני רוצה לצאת לחופשת בר מצוה לבן שלי, אני צריכה לתת הצהרת שקר כי אין לי ימי חופשה, יש לי ימי מחלה וימי ההצהרה שלי הם על חשבון ימי מחלה.

אלון טל: אילו היית בשיטה של ניו זילנד היית יכולה לנסוע ארבע פעמים בשנה.

דורית חזן: תודה רבה, בוא נתקן.

דורית חזן: גננת בניו זילנד ביום הראשון לעבודתה מקבלת 20,000 שקל.

דורית חזן: אני מבלה בעולם ונכנסת ורואה.

דורית חזן: בברצלונה מה-1 באוגוסט משביתים את המערכת, וכולם, ההורים והילדים, יוצאים לחופשת קיץ.

דורית חזן: איזה כיף.

דורית חזן: למה לבטל חופשה עם הילדים?

דורית חזן: אני רוצה להיות עם הילדים שלי.

דורית חזן: בתחילת הקורונה קרה לנו משהו טוב כי היתה לנו אפשרות להיות עם המשפחה.

דורית חזן: הבינו עד כמה המורים והגננות חשובים במערכת במדינה הזו.

דורית חזן: אני רוצה להיות שותפה, בבקשה.

דורית חזן: אני רוצה לדעת שכל חוק וכל תקנה שרוצים להזיז בספינה הזו, שמובילה את ההון האנושי ושאמורה להיות הספינה הכי יציבה במדינה שלנו, תהיה באמת שותפה עם ארגוני המורים והעובדים.

דורית חזן: צריך להביא את המורים בעצמם וגם לעבור בגנים ולשאול.

דורית חזן: תאמינו לי, נשיג תוצאות הרבה יותר יפות.

דורית חזן: תודה.

שרן השכל: תודה רבה.

שרן השכל: מיכל וקסמן חילי, ראש אגף עבודה בהתאחדות התעשיינים, בבקשה.

מיכל חילי וקסמן: אני רוצה להאיר את הזווית של שוק התעסוקה, ומן הסתם כל הנסיבות האלה משפיעות בצורה מאוד משמעותית עליו.

מיכל חילי וקסמן: כפי שנאמר פה, יש פער מאוד גדול של קרוב ל-70 ימים בין ימי החופשה של המורים לבין צורכי שוק העבודה.

מיכל חילי וקסמן: העובדים, ההורים והמעסיקים, הם אלה שמגשרים על הפער הזה כרגע באמצעות היעדרויות מעבודה, הגעה מאוחרת לעבודה, יציאה מוקדמת מעבודה, הבאת ילדים לעבודה, וכמובן לא להיות מאה אחוז עם הראש בעבודה.

מיכל חילי וקסמן: אני כמובן לא מאשימה בזה את העובדים, זו המציאות.

מיכל חילי וקסמן: יש הערכה כלכלית של אגף הכלכלן הראשי באוצר שקובעת שעלות יומית של כל יום כזה בחופש הגדול, שלא מסונכרן עם שוק העבודה, היא 250 מיליון שקל, שכולל הפסד תוצר ופגיעה בפריון.

מיכל חילי וקסמן: זה לא רק הימים, זה גם היעדר הגמישות בהם.

מיכל חילי וקסמן: זה איזושהי ציפייה שלמעשה שוק העבודה יתאים את עצמו לאותם חודשיים ולא יעבוד או יעבוד באותו פער כלכלי של 250 מיליון שקלים ליום, זה וכמובן ימי האסרו חג.

מיכל חילי וקסמן: זה גם הימים וזה גם היעדר הגמישות בימים האלה.

מיכל חילי וקסמן: בתקופת הקורונה הרציפות התפקודית של שוק העבודה נפגעה מאוד, לא רק בגלל האתגרים אלא גם בגלל הבידודים.

מיכל חילי וקסמן: עכשיו עם גל האומיקרון, למרות שאין סגר, צפויים לנו בערך 3 מיליון מאומתים בשבועות הקרובים.

מיכל חילי וקסמן: הסיפור של הגל הזה הוא לא הבידודים אלא זה בכלל המאומתים ללא תסמינים.

מיכל חילי וקסמן: מצד אחד, הם לא חולים, ומצד שני, הם לא יכולים להגיע לעבודה בגלל אותם מגבלות בידוד.

מיכל חילי וקסמן: זה כמובן גורם לנזקים מאוד מאוד גדולים ויקרים, וכך שוק העבודה חווה את זה במשך שנתיים.

מיכל חילי וקסמן: כל מה שאמרתי לגבי הפער הזה שחייב סנכרון ושכרגע מי שמשלם אותו ומגשר על הפער זה שוק העבודה – זה נכון תמיד, זה נכון מאז שיש חופשה שנתית בבית ספר ומאז שיש שוק עבודה.

מיכל חילי וקסמן: אבל בשנתיים האחרונות הצורך הזה התעצם כי הרציפות התפקודית בשוק העבודה מאוד נפגעה.

מיכל חילי וקסמן: לכן, אנחנו שלחנו מכתב בעניין הזה למשרדי הממשלה.

מיכל חילי וקסמן: ביקשנו לסנכרן בין חגי תשרי לבין החופש הגודל ולהימנע מעוד חודש של היעדרויות ארוכות שנובעות מחגי תשרי.

מיכל חילי וקסמן: זה היה צריך להיעשות מאז ומתמיד, ובוודאי בשנה הנוכחית.

מיכל חילי וקסמן: זו גם הזדמנות לומר, כפי שגם נאמר פה, וזה קשור ולא קשור ליחסי העבודה ושוק העבודה, שהילדים היקרים שלנו, שהם העתיד של מדינת ישראל, נפגעים מאוד בשנתיים האחרונות.

מיכל חילי וקסמן: החודשים הארוכים האלה שהם למדו, ועכשיו הימים הארוכים והשבועות הארוכים שהם לא לומדים, יוצרים באמת פער פדגוגי מאוד גדול, וכמובן שזה צריך להיות מסונכרן דרך משרד החינוך ועובדי ההוראה.

תמי סלע: אבקש לדייק.

תמי סלע: לפחות לפי מסמכי המחקר והמידע, בזמנו העריכו את הפער כ-66 ימים, ובעדכון שהוגש לנו גם בעקבות הגדלת ימי החופשה וגם בתי הספר של החופש הגדול והחגים, הם דיברו על זה שלפחות בגילאים צעירים הוא - - - משמעותית.

תמי סלע: דובר פה על 72 וזה מספר שהוא לא מדויק לפחות לפי הבדיקות שלנו.

מיכל חילי וקסמן: אני מדברת על דוח של אגף הכלכלן הראשי באוצר.

תמי סלע: זה הפער העדכני נכון לעכשיו?

מיכל חילי וקסמן: הוא עדכני, בוודאי.

יובל וורגן: היא מדברת על העלות ליום, זה לא על מספר הימים.

תמי סלע: לא, על הפער בימי החופשה היא אמרה 70 ומשהו.

יובל וורגן: זה לא מדויק.

תמי סלע: אז אולי תעבירו לנו גם את זה.

מיכל חילי וקסמן: הפער בימי החופשה יכול להגיע עד 68 ימים, וזה תלוי במספר ימי החופשה שיש לעובד.

מיכל חילי וקסמן: כל יום כזה למשק, שהוא לא מסונכרן, עולה 250 מיליון שקלים כי זה כולל בתוכו את הפסד התוצר ואת הפגיעה בפריון.

מיכל חילי וקסמן: זה לא רק ההיעדרות, זה לא רק המחיר שנובע מההיעדרות.

מיכל חילי וקסמן: תודה רבה.

שרן השכל: מיכל, תודה רבה על הדברים.

שרן השכל: אלעד מלכא, האינטרס שלנו, בבקשה.

אלעד מלכא: צוהריים טובים, שלום.

אלעד מלכא: אשמח להתייחס לתורף הצעה, אבל לפני כן אומר שיש פה איזשהו נהי בגלל היעדרותם של גורמי המורים מהדיון.

אלעד מלכא: חשוב לי לומר בצורה פשוטה שלמשרד החינוך יש את פרטי הקשר של כלל המורים בישראל.

אלעד מלכא: לא בטוח שארגוני המורים מייצגים נאמנה את האינטרסים והצרכים של המורים הצעירים כמו שאנחנו רואים לאורך כל ההסכמים לאורך השנים.

אלעד מלכא: משרד החינוך יכול לפנות בעצמו למורים, לשאול את דעתם, לבוא הנה עם כמה הצעות מאיזשהו סקר בקרב כל המורים שלהם.

אלעד מלכא: ככה אתם, חברי הכנסת, תקבלו תמונת מצב עדכנית בקרב המורים.

אלעד מלכא: זה הרבה יותר טוב מלשאול את ארגוני המורים, שהאינטרסים שלהם – כבודם במקומם מונח.

אלעד מלכא: אני מציע לפנות לאפיק הזה כדי לקבל את עמדתם בצורה טובה יותר.

אלעד מלכא: לגבי תורף ההצעה – בעינינו, ברור שיש כאן פער גדול מאוד שבסופו של דבר מעמד הביניים הוא זה שנושא בנטל יותר מכול.

אלעד מלכא: אלו שכבות של אנשים עובדים, מצד אחד, וגם הורים במשפחות צעירות, מצד שני.

אלעד מלכא: בעינינו, ההצעה שנמצאת פה על השולחן היא טובה ומבורכת, עם כמה תיקונים קטנים במעלה הדרך, ואם תרצו נוכל להתייחס אליהם בצורה יותר מפורטת.

אלעד מלכא: בעינינו, זה הכיוון.

אלעד מלכא: אנחנו רוצים לברך ולקדם את זה.

אלעד מלכא: אנחנו מציעים ללכת פה למהלך רחב גם בקרב המורים וגם בקרב ההורים ולפנות ולשאול את עמדתם.

אלעד מלכא: אם נסמוך רק על ארגוני המייצגים, יכול להיות שנפספס את ציבור המורים וההורים הרחב.

שרן השכל: תודה רבה על הדברים.

שרן השכל: גיא סגל, חטיבת המחקר בבנק ישראל, בבקשה.

גיא סגל: תודה, צוהריים טובים.

גיא סגל: הערה כללית: לא כל סנכרון - המשמעות שלו היא קיצור חופשות המורים.

גיא סגל: לדוגמא, הצעת בנק ישראל היא כזו שבה כל הצדדים מרוויחים.

גיא סגל: הערה קונקרטית לגבי הצעת החוק המוגשת: צריך לוודא שבאמת היצע השעות מהצד של המורים, זאת אומרת, סך השעות שהמורים כיום נותנים אכן נשאר אותו דבר.

גיא סגל: אחדד למה אני מתכוון.

גיא סגל: למעשה, בהצעת החוק הקיימת מקבעים את היום החופשי של כל המורים ליום שישי, ולכן עבור מרבית המורים, לוקחים יום חופש שהוא יותר ארוך ונותנים להם יום חופש שהוא יותר קצר.

גיא סגל: זה משהו שצריך לקחת בחשבון כשעושים את החשבון ואומרים כמה ימים לוקחים וכמה אחר כך מחזירים.

גיא סגל: תודה רבה.

שרן השכל: תודה רבה על הדברים.

שרן השכל: לסיכום: קודם כול, קיבלנו לא מעט הערות ונקיים עליהן דיון פנימי ונראה מה נדרש באמת להתאמה.

שרן השכל: אני מברכת את ההסתדרות הלאומית על שיח פתוח ועל נציגות.

שרן השכל: אנחנו אכן ניקח גם את הדברים בחשבון ואיך באמת ניתן ללכת לקראת אותם מורים, בין אם בימי חופש גמישים, הכרה בהשתלמויות ודברים נוספים, על מנת לתת להם מוטיבציה לבוא לקראת הצעדים של שינוי לוח החופשות.

שרן השכל: אני מבקשת שכל הדוברים יעבירו הערות בכתב ליועצת המשפטית של הוועדה או לוועדה ואז נעביר זאת ליועצת המשפטית, על מנת שנוכל לדון בהם ולראות איזה דברים כמובן יש להטמיע.

שרן השכל: הוועדה מבקשת ממשרד החינוך בשבועיים הקרובים לקיים דיון ושולחן עגול לעניין אותה הצעה ולהגיש לנו את המסקנות מאותו דיון על הדברים הנדרשים בעדכון לוח החופשות של תלמידי ישראל.

שרן השכל: בנוסף, אנחנו מבקשים שמשרד החינוך אולי יוציא באמת סקר למורים.

שרן השכל: אם אנחנו עושים רפורמה משמעותית שכזו, שווה שמשרד החינוך יבין.

שרן השכל: אני רוצה לעודד את יושבת-ראש ארגון הגננות שלקחה את זה צעד קדימה וערכה את הסקר הזה בעצמה על מנת לראות מה עמדת המורים, ובאיזה דברים ניתן לתגמל אותם כדי שיהיו נכונים ונאותים לגשת לקראת מהלך כזה: אולי הכרה בהשתלמויות לצורך שעות עבודה או הכרה כסוג של הכשרה, תוספת שכר על אותן השתלמויות, אותם ימי חופש גמישים.

שרן השכל: כלומר, לתת באמת כמה אופציות כדי לראות האם אותם מורים נכונים בצעדים מסוימים ללכת לקראת אותו מהלך בצורה של שיג ושיח.

שרן השכל: אנחנו נקיים דיון בשבועות הקרובים.

שרן השכל: אנחנו נעדכן גם את הצעת החוק שלנו לפי דברים שנדונו היום בוועדה.

שרן השכל: כאמור, אבקש להגיש את ההערות בכתב.

שרן השכל: ניפגש בעוד מספר שבועות בדיון הבא.

שרן השכל: תודה רבה לכל הנוכחים.

שרן השכל: הישיבה נעולה.